CELEX: 32020D0806(01)
Language: lt
Date: 1595548800000
Title: Europos politinių partijų ir Europos politinių fondų institucijos sprendimas 2020 m. liepos 24 d. dėl galimybės visuomenei susipažinti su Europos politinių partijų ir Europos politinių fondų institucijos turimais dokumentais 2020/C 258/02

6.8.2020   
               
               
                  LT
               
               
                  Europos Sąjungos oficialusis leidinys
               
               
                  C 258/2
               
            
         Europos politinių partijų ir Europos politinių fondų institucijos sprendimas
         2020 m. liepos 24 d.
         dėl galimybės visuomenei susipažinti su Europos politinių partijų ir Europos politinių fondų institucijos turimais dokumentais
         (2020/C 258/02)
         EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJA,
         atsižvelgdama į Sutarties dėl Europos Sąjungos veikimo 15 straipsnio 3 dalies trečią pastraipą,
         atsižvelgdama į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 6 straipsnio 2 dalies ketvirtą pastraipą,
         kadangi:
         
                     (1)
                  
                  
                     Europos Sąjungos sutarties 1 straipsnio antroje pastraipoje įtvirtinta atvirumo sąvoka, nurodant, kad ši Sutartis ženklina naują glaudesnės Europos tautų sąjungos kūrimo etapą, kai sprendimai priimami kuo atviriau ir kuo labiau priartinant juos prie piliečių,
                  
               
                     (2)
                  
                  
                     pagal Europos Parlamento ir Tarybos reglamentą (ES) 2018/1725 (2) asmens duomenų, atskleidžiančių politines pažiūras, tvarkymas, ypač atskleidimas, gali padaryti žalos fiziniams asmenims,
                  
               
                     (3)
                  
                  
                     Reglamentu (ES, Euratomas) Nr. 1141/2014 užtikrinama skaidrumo principo ir privačių bei viešųjų interesų apsaugos pusiausvyra, jo 32 straipsnyje išsamiai išdėstant informaciją ir dokumentus, kurie laikomi itin svarbiais visuomenei ir pateisina viešą atskleidimą,
                  
               
                     (4)
                  
                  
                     galimybė susipažinti su Europos politinių partijų ir Europos politinių fondų institucijos dokumentais turėtų būti suteikta atsižvelgiant į poreikį apsaugoti administracinių procedūrų veiksmingumą ir Institucijos nepriklausomumą, kaip numatyta Reglamento (ES, Euratomas) Nr. 1141/2014 6 straipsnyje,
                  
               
                     (5)
                  
                  
                     laikantis proporcingumo principo, paraiškų dėl galimybės susipažinti su dokumentais nagrinėjimas neturėtų trukdyti Europos politinių partijų ir Europos politinių fondų institucijai vykdyti jai pavestas pagrindines užduotis ir funkcijas, t. y. registruoti ir kontroliuoti Europos politines partijas ir Europos politinius fondus bei prireikus jiems taikyti sankcijas,
                  
               PRIĖMĖ ŠĮ SPRENDIMĄ:
         
            1 straipsnis
            Tikslas
            Šio sprendimo tikslas – nustatyti sąlygas, apribojimus ir procedūras, pagal kurias Europos politinių partijų ir Europos politinių fondų institucija (toliau – Institucija) suteikia galimybę visuomenei susipažinti su jos turimais dokumentais.
         
         
            2 straipsnis
            Naudos gavėjai ir taikymo sritis
            
               1.   Bet kuris Sąjungos pilietis ir bet kuris fizinis ar juridinis asmuo, gyvenantis ar turintis registruotą buveinę valstybėje narėje, turi teisę, laikydamasis šiame sprendime nustatytų sąlygų, susipažinti su Institucijos dokumentais.
            
            
               2.   Institucija, laikydamasi tų pačių sąlygų, gali leisti bet kuriam fiziniam ar juridiniam asmeniui, negyvenančiam arba neturinčiam registruotos buveinės valstybėje narėje, susipažinti su tais dokumentais.
            
            
               3.   Šis sprendimas taikomas visiems Institucijos turimiems dokumentams, t. y. jos parengtiems arba gautiems ir esantiems jos žinioje.
            
         
         
            3 straipsnis
            Išimtys
            
               1.   Institucija nesuteikia galimybės susipažinti su dokumentu, dėl kurio atskleidimo nukentėtų:
               
                           a)
                        
                        
                           visuomenės intereso, susijusio su: visuomenės saugumu, gynybos ir kariniais klausimais, tarptautiniais santykiais, Sąjungos arba valstybės narės finansine, pinigų ar ekonomine politika;
                        
                     
                           b)
                        
                        
                           individo privatumu ir neliečiamumu, ypač pagal asmens duomenų apsaugą reglamentuojančius Sąjungos teisės aktus, apsauga; taip pat
                        
                     
                           c)
                        
                        
                           informacijos, kuri pagal Sąjungos teisę saugoma kaip konfidenciali, konfidencialumo apsauga.
                        
                     
            
               2.   Institucija nesuteikia galimybės susipažinti su dokumentu, jeigu jo atskleidimas pakenktų:
               
                           a)
                        
                        
                           fizinio ar juridinio asmens komercinių ar finansinių interesų, įskaitant intelektinę nuosavybę, apsaugai;
                        
                     
                           b)
                        
                        
                           teismo procesui ir (arba) teisinei pagalbai, taip pat
                        
                     
                           c)
                        
                        
                           inspekcijų, tyrimų ir audito tikslams.
                        
                     
            
               3.   Galimybė susipažinti su Institucijos vidaus naudojimui parengtu arba gautu dokumentu, susijusiu su klausimu, dėl kurio nebuvo priimtas sprendimas, nesuteikiama, jei to dokumento atskleidimas pakenktų Institucijos sprendimų priėmimo procesui.
               Galimybė susipažinti su dokumentu, kuriame pareikštos vidaus reikmėms skirtos nuomonės, įtrauktos į svarstymus ir preliminarias konsultacijas Institucijoje arba už jos ribų, jei Institucija juose dalyvavo, visų pirma Institucijai keičiantis nuomonėmis su Europos Parlamentu, Taryba ir Komisija, nacionaliniais informacijos centrais arba nepriklausomų žymių asmenų komitetu, nesuteikiama net ir po to, kai priimamas sprendimas, jei dokumento atskleidimas pakenktų Institucijos sprendimų priėmimo procesui.
            
            
               4.   Institucija nesuteikia galimybės susipažinti su dokumentu, jeigu jo atskleidimas pakenktų Europos politinių partijų ir Europos politinių fondų įsipareigojimų, nustatytų Reglamente (ES, Euratomas) Nr. 1141/2014, laikymuisi arba Institucijos gebėjimui vykdyti kontrolės veiklą.
            
            
               5.   Jei kuri nors šiame straipsnyje nurodyta išimtis taikoma tik kai kurioms prašomo dokumento dalims, su likusiomis dokumento dalimis susipažinti leidžiama.
            
            
               6.   Šio straipsnio 2–4 dalių atveju galimybė susipažinti su dokumentais suteikiama visiškai arba iš dalies, jeigu esama viršesnio viešojo intereso atskleisti informaciją.
            
            
               7.   Jei paraiška susijusi su Institucijos turimu dokumentu, kurio autorė nėra Institucija, Institucija patvirtina paraiškos gavimą ir nurodo asmens, institucijos ar įstaigos, kuriai (-iam) turi būti adresuota paraiška, vardą ir pavardę (pavadinimą).
            
         
         
            4 straipsnis
            Pirminės paraiškos pateikimas
            
               1.   Paraiška dėl galimybės susipažinti su Institucijos dokumentu turi būti pateikiama raštu popierine arba elektronine forma bet kuria oficialiąja Sąjungos kalba.
            
            
               2.   Pareiškėjas neprivalo nurodyti paraiškos pateikimo priežasčių, tačiau teikiant paraišką jo bus prašoma pateikti tokią informaciją, kaip vardas, pavardė (pavadinimas), adresas ir, jei taikoma, pareigos.
            
            
               3.   Paraiška turi būti pakankamai konkreti ir joje turi būti aiškiai nurodomas dokumentas, su kuriuo prašoma susipažinti.
            
            
               4.   Jei paraiška nėra pakankamai konkreti, Institucija paprašo pareiškėjo patikslinti paraišką ir padeda pareiškėjui tai padaryti.
            
            
               5.   Tuo atveju, kai paraiškoje prašoma labai ilgo dokumento, arba ji susijusi su labai dideliu skaičiumi dokumentų, Institucija gali neformaliai pasitarti su pareiškėju, kad būtų surastas teisingas sprendimas.
            
            
               6.   Jeigu paraiškos taikymo sritis laiko atžvilgiu ir (arba) jos materialinė taikymo sritis yra plati, o pareiškėjas nepatikslina paraiškos arba atsisako bendradarbiauti, Institucija gali atmesti paraišką, nes tokios paraiškos nagrinėjimas galėtų iš esmės sutrikdyti įprastą Institucijos veiklą.
            
         
         
            5 straipsnis
            Pirminės paraiškos tvarkymas
            
               1.   Paraiškas dėl galimybės susipažinti su dokumentais tvarko Institucijos Skaidrumo grupė. Įregistravus paraišką, pareiškėjui nedelsiant išsiunčiamas raštiškas gavimo patvirtinimas.
            
            
               2.   Per 15 darbo dienų nuo paraiškos įregistravimo arba, kai taikoma, nuo papildomos informacijos, kurios prašoma pagal 4 straipsnį, gavimo Institucija suteikia galimybę susipažinti su prašomu dokumentu, arba raštu pateiktame atsakyme nurodo visiško arba dalinio atsisakymo priežastis ir informuoja pareiškėją apie jo teisę pateikti kartotinę paraišką.
            
            
               3.   Ypatingais atvejais, pavyzdžiui, jei prašoma labai ilgo dokumento arba paraiška susijusi su labai dideliu dokumentų skaičiumi, straipsnio 2 dalyje numatytas terminas gali būti pratęstas 15 darbo dienų su sąlyga, kad pareiškėjui apie tai pranešama iš anksto ir nurodomos konkrečios priežastys.
            
            
               4.   Institucijai nepateikus atsakymo į pirminę paraišką per nustatytą terminą, pareiškėjas turi teisę pateikti kartotinę paraišką.
            
         
         
            6 straipsnis
            Kartotinės paraiškos pateikimas
            
               1.   Jeigu pirminė paraiška visiškai arba iš dalies atmetama arba jeigu negaunama jokio atsakymo į pirminę paraišką, pareiškėjas gali pateikti kartotinę paraišką.
            
            
               2.   Kartotinės paraiškos pateikiamos Institucijos direktoriui per 15 darbo dienų nuo Institucijos atsakymo gavimo arba, jei atsakymo į pirminę paraišką nėra, nuo atsakymo pateikimo termino pabaigos.
            
         
         
            7 straipsnis
            Kartotinės paraiškos tvarkymas
            
               1.   Per 15 darbo dienų nuo kartotinės paraiškos įregistravimo Institucija suteikia galimybę susipažinti su prašomu dokumentu arba raštu pateiktame atsakyme nurodo visiško arba dalinio atsisakymo priežastis.
            
            
               2.   Visiško arba dalinio atsisakymo atveju Institucija informuoja pareiškėją apie teisių gynimo priemones, kuriomis jis gali apskųsti tą atsisakymą, t. y. pradėti teismo procesą arba pateikti skundą Europos ombudsmenui Sutarties dėl Europos Sąjungos veikimo 263 ir 228 straipsniuose nustatytomis sąlygomis.
            
            
               3.   Ypatingais atvejais, pavyzdžiui, jei prašoma labai ilgo dokumento arba paraiška susijusi su labai dideliu dokumentų skaičiumi, straipsnio 2 dalyje numatytas terminas gali būti pratęstas 15 darbo dienų su sąlyga, kad pareiškėjui apie tai pranešama iš anksto ir nurodomos konkrečios priežastys.
            
            
               4.   Nepateikus atsakymo į kartotinę paraišką per nustatytą laikotarpį, laikoma, kad atsakymas yra neigiamas, ir tai suteikia pareiškėjui teisę pasinaudoti 2 dalyje nurodytomis teisių gynimo priemonėmis.
            
         
         
            8 straipsnis
            Galimybės susipažinti su dokumentais suteikimas pateikus paraišką
            
               1.   Pagal šį sprendimą nereikalaujama, kad Institucija sukurtų naują dokumentą ar formatą ar pareiškėjo prašymu rinktų papildomą informaciją.
            
            
               2.   Institucija dokumentų, su kuriais buvo leista susipažinti, kopijas pateikia popierine ar elektronine forma. Jei dokumentai yra didelės apimties arba juos sunku tvarkyti, pareiškėjui gali būti pasiūlyta susipažinti su dokumentu vietoje.
            
            
               3.   Kopijų gamybos ir siuntimo išlaidos gali būti pateikiamos apmokėti pareiškėjui. Šis mokestis neturi viršyti realių kopijų gamybos ir persiuntimo išlaidų. Pareiškėjui iš anksto pranešama apie išlaidas ir jo paklausiama, ar jis pageidauja, kad būtų tęsiamas jo paraiškos tvarkymas. Susipažinimas su dokumentu vietoje, mažiau nei 20 puslapių A4 formato kopijų atspausdinimas ir prieiga prie dokumentų elektroniniu būdu yra nemokami.
            
            
               4.   Jei dokumentas yra viešai prieinamas, Institucija gali įvykdyti savo pareigą suteikti galimybę susipažinti su prašomu dokumentu, pranešdama pareiškėjui, kur jį gauti.
            
         
         
            9 straipsnis
            Dokumentų dauginimas
            
               1.   Pagal šį sprendimą išduoti dokumentai negali būti dauginami ar naudojami komerciniais tikslais be išankstinio raštiško Institucijos leidimo.
            
            
               2.   Šiuo sprendimu nepažeidžiamos jokios galiojančios autorinių teisių normos, kuriomis gali būti ribojama trečiosios šalies teisė dauginti arba naudoti išduotus dokumentus.
            
            
               3.   Institucija neprisiima jokios atsakomybės už neteisėtą ar neleistiną išduotų dokumentų naudojimą, atskleidimą ar dauginimą.
            
         
         
            10 straipsnis
            Piktnaudžiavimas
            Institucija atmeta piktnaudžiavimo tikslais pateiktas arba fiktyvias paraiškas. Tai apima įžeidžiančią ar grasinančią kalbą vartojančių asmenų pateiktas paraiškas.
         
         
            11 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. liepos 24 d.
            
               
                  Europos politinių partijų ir Europos politinių fondų institucijos vardu
               
               M. ADAM
               
                  Direktorius
               
            
         
         
            (1)  OL L 317, 2014 11 4, p. 1.
         
            (2)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).